b"\n_START_ARTICLE_\nChengdu\n_START_SECTION_\nMaantiede\n_START_PARAGRAPH_\nSichuanin keskiosissa oleva Chengdu sijaitsee hedelm\xc3\xa4llisell\xc3\xa4 Chengdun tasangolla, jota on kasteltu jo vuosisatoja Dujiangyanin kasteluj\xc3\xa4rjestelm\xc3\xa4ll\xc3\xa4, joka saa vetens\xc3\xa4 Minjoesta (Minjiang), joka on Jangtsen t\xc3\xa4rke\xc3\xa4 sivuhaara. Chengdun pinta-ala on 12\xc2\xa0300 km\xc2\xb2, mik\xc3\xa4 on varsin paljon kaupungille maailman mittakaavassa. Esimerkiksi Lontoon pinta-ala on vain noin 2\xc2\xa0263 km\xc2\xb2. Chengdun ilmasto on leuto ja kostea ymp\xc3\xa4ri vuoden, ja se on jaettu nelj\xc3\xa4\xc3\xa4n vuodenaikaan: pitk\xc3\xa4\xc3\xa4n j\xc3\xa4 l\xc3\xa4mpim\xc3\xa4\xc3\xa4n kev\xc3\xa4\xc3\xa4seen, lyhyeen mutta kuumaan kes\xc3\xa4\xc3\xa4n, viile\xc3\xa4\xc3\xa4n ja sateiseen syksyyn sek\xc3\xa4 kylm\xc3\xa4\xc3\xa4n ja sumuiseen talveen. Vuoden keskil\xc3\xa4mp\xc3\xb6tila on noin 16 astetta. L\xc3\xa4mpimimm\xc3\xa4t kuukaudet ovat hein\xc3\xa4- ja elokuu, jolloin l\xc3\xa4mp\xc3\xb6tila voi nousta 37 asteeseen, ja kylmin kuukausi on tammikuu, jolloin l\xc3\xa4mp\xc3\xb6tila voi laskea -6 asteeseen.\n_START_SECTION_\nHistoria\n_START_PARAGRAPH_\nChengdun historia ulottuu 3\xc2\xa0700\xe2\x80\x934\xc2\xa0500 vuoden taakse, ja Chengdun tasanko oli Shu-valtion hallinnollinen keskus. Qin valloitti 316 eaa. Shun ja perusti Chengdun kaupungin. Kaupungin nykyinenkin nimi on per\xc3\xa4isin jo tuolta ajalta._NEWLINE_Tang-dynastian aikaan menness\xc3\xa4 Chengdusta oli kehittynyt merkitt\xc3\xa4v\xc3\xa4 kiinalainen keskus. Se tunnettiin siihen aikaan nimell\xc3\xa4 Yizhou, ja 700-luvun lopulla siit\xc3\xa4 tuli dynastian toissijainen p\xc3\xa4\xc3\xa4kaupunki. Siell\xc3\xa4 asuivat my\xc3\xb6s kuuluisat kirjailijat, Li Bai ja Du Fu. Tang-dynastia kukistui 907, ja sen j\xc3\xa4lkeen Chengdu oli kahdesti 900-luvun aikana itsen\xc3\xa4isen valtion p\xc3\xa4\xc3\xa4kaupunkina. Se kukoisti siihen aikaan, ja siell\xc3\xa4 otettiin k\xc3\xa4ytt\xc3\xb6\xc3\xb6n paperiraha, joka levisi Song-dynastian aikana kaikkialle Kiinaan._NEWLINE_Mongolit valloittivat Chengdun vuonna 1279. Kaupungissa arvioidaan silloin kuolleen noin miljoonan ihmisen, eli tuho oli jossain m\xc3\xa4\xc3\xa4rin suurempi kuin esimerkiksi Bagdadin valtauksessa vuonna 1258. _NEWLINE_Chengdusta tuli 1368 Sichuanin maakunnan p\xc3\xa4\xc3\xa4kaupunki. Sit\xc3\xa4 hallitsi 1644\xe2\x80\x931647 kapinoitsija Zhang Xianzhong, joka perusti Sichuaniin itsen\xc3\xa4isen valtion ha hallitsi aluetta terrorilla ja massamurhilla.  Chengdu oli viimeinen kaupunki Manner-Kiinassa, joka oli Guomindangin hallussa. T\xc5\xa1iang Kai-\xc5\xa1ek johti Chengdun puolustusta aina joulukuuhun 1949 asti. Kansan vapautusarmeija valtasi kaupungin 10. joulukuuta ja T\xc5\xa1iang Kai-\xc5\xa1ek hallituksineen pakeni Taiwaniin._NEWLINE_Toisen maailmansodan j\xc3\xa4lkeen Chengdu alkoi kehitty\xc3\xa4 nopeasti, sill\xc3\xa4 sinne muutti sodan aikana monia japanilaisia paenneita it\xc3\xa4kiinalaisia. Rautatie yhdisti Chengdun Chongqingiin (1952), Xi'aniin (1956),  Kunmingiin (1960-luvun lopulla) ja Xiangyangiin, joten siit\xc3\xa4 tuli liikennereitti Kaakkois-Kiinaan. Chengdusta tuli 1960-luvulla Kiinan sotilasteollisuuden keskus, ja 1990-luvulta l\xc3\xa4htien Kiinan talousuudistukset ovat kehitt\xc3\xa4neet kaupungin elektroniikkateollisuutta._NEWLINE_Vuoden 2008 toukokuussa sattunut Sichuanin maanj\xc3\xa4ristys tappoi yli 69\xc2\xa0000 henkil\xc3\xb6\xc3\xa4 ja tuhosi 3,5 miljoonaa kotia. J\xc3\xa4ristyksen episentrumi sijaitsi 80 kilometri\xc3\xa4 Chengdusta luoteeseen Wenchuanin piirikunnassa. Chengdu oli avustustoimenpiteiden keskus ja sen sairaalat hoisivat haavoittuneita ja kaupunkiin rakennettiin v\xc3\xa4liaikaisia asumuksia kodittomiksi j\xc3\xa4\xc3\xa4neille. Itse Chengdun kaupunki ei kuitenkaan k\xc3\xa4rsinyt juurikaan vahinkoa j\xc3\xa4ristyksess\xc3\xa4.\n_START_SECTION_\nTalous\n_START_PARAGRAPH_\nChengdun talouskehitys on ollut viime vuosina kiivasta. Vuonna 2013 Chengdun bruttokansantuote oli 910,89 miljardia renminbi\xc3\xa4 ja se oli kasvanut 10,2\xc2\xa0% edellisest\xc3\xa4 vuodesta. Chengdu on Sichuanin suurin talousalue ja Chongqingin j\xc3\xa4lkeen L\xc3\xa4nsi- ja Keski-Kiinan toiseksi suurin talousalue. Chengdun t\xc3\xa4rkeimm\xc3\xa4t teollisuuden alat ovat elektroninen informaatioteollisuus, ruuan (mukaan lukien tupakan) jalostus, koneteollisuus, petrokemia- ja metallurgiateollisuus, autoteollisuus, rakennusmateriaaliteollisuus, sek\xc3\xa4 kevyt teollisuus. Palvelusektori ohitti teollisuuden Chengdun suurimpana kansantalouden alana jo vuonna 1991.\n_START_SECTION_\nLiikenne\n_START_PARAGRAPH_\nChengdu Shuangliun kansainv\xc3\xa4linen lentoasema sijaitsee noin 16 kilometri\xc3\xa4 Chengdun keskustasta. Sielt\xc3\xa4 on yli 70 kotimaan- ja yli 20 ulkomaanyhteytt\xc3\xa4. Chengdu on Lounais-Kiinan junaliikenteen keskus, ja Chengdun rautatieaseman l\xc3\xa4pi kulkee tuhansittain matkustajia p\xc3\xa4ivitt\xc3\xa4in. Chengdun metron ensimm\xc3\xa4inen linja avattiin syksyll\xc3\xa4 2010.\n_START_SECTION_\nUrheilu\n_START_PARAGRAPH_\nKaupungissa j\xc3\xa4rjestettiin Maailman vahvin mies -kilpailu vuonna 2005."